ET Euroopa Liidu Teataja C 111/25

Ärakuulamise eest vastutava ametniku lõpparuanne (1)

Süüteküünlad

(AT.40113)

(2018/C 111/08)

17. oktoobril 2016 algatas komisjon nõukogu määruse (EÜ) nr 1/2003 (2) artikli 11 lõike 6 ja määruse (EÜ) nr 773/2004 (3) artikli 2 lõike 1 kohase menetluse Boschi, (4) Denso (5) ja NGK (6) (edaspidi „pooled“) suhtes.

Pärast kokkuleppe sõlmimise eesmärgil peetud arutelusid ja kokkuleppemenetluse ettepanekute saamist vastavalt määruse (EÜ) nr 773/2004 artikli 10a lõikele 2 võttis komisjon 4. detsembril 2017 vastu vastuväited, mis olid adresseeritud menetluse pooltele. Vastuväidete kohaselt osalesid pooled Euroopa Liidu toimimise lepingu artikli 101 ja Euroopa Majanduspiirkonna (EMP) lepingu artikli 53 ühes ja pidevas rikkumises. Väidetav rikkumine seisnes süüteküünalde hindade kooskõlastamises ja süüteküünalde turu jagamises EMPs ajavahemikus 19. jaanuarist 2000 kuni 28. juulini 2011.

Vastuväidetele esitatud vastustes kinnitasid pooled määruse (EÜ) nr 773/2004 artikli 10a lõike 3 kohaselt, et vastuväited peegeldavad nende kokkuleppemenetluse ettepanekute sisu.

Otsuse eelnõus järeldati, et asjaomased pooled osalesid Euroopa Liidu toimimise lepingu artikli 101 ja EMP lepingu artikli 53 ühes ja pidevas rikkumises, mis hõlmas tervet EMPd ja seisnes sõidukite süüteküünalde hindade kooskõlastamises ja süüteküünalde turu jagamises EMPs ajavahemikus 19. jaanuarist 2000 kuni 28. juulini 2011.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta oli pooltel võimalus seisukohti esitada. See leidis minu järelduses kinnitust.

Seoses sellega ja võttes arvesse, et pooled ei ole esitanud mulle taotlusi ega kaebusi, (7) olen seisukohal, et kõnealuse juhtumi puhul on kõigi osaliste menetlusõiguste tõhus kasutamine tagatud.

Brüssel, 19. veebruar 2018 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) Robert Bosch GmbH (edaspidi „Bosch“).

(5) Denso Corporation (edaspidi „Denso“).

(6) NGK Spark Plug Co., Ltd. ja tema tütarettevõtja NGK Spark Plug Europe GmbH (edaspidi koos „NGK“).

(7) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkti 18.